Správa zo zahraničnej pracovnej cesty 

1. Účastník ZPC:

Titul, meno a priezvisko:   	Mgr. Slavka Lukáčová
Pracovisko:                         	OOPVZ , SŠFEÚ, MŠVVaŠ SR, Stromová 1, 813 30 Bratislava
Pracovné zaradenie:         	hlavný štátny radca
Funkcia:			manažér programovania
Znalosť jazykov:                	AJ, FJ

2. Zahraničná pracovná cesta:

Štát:                                     	Belgicko
Mesto:                                 	Brusel  
Vykonaná v dňoch:             	26.11. – 28.11.2012
Prijímajúca organizácia:    	Európska komisia
Účel cesty:                   	Účasť na zasadnutí technickej pracovnej skupiny pre ESF
Spôsob financovania:          	Cestovné, vreckové, stravné a ubytovanie hradilo MŠVVaŠ SR. Následne refundovateľné z technickej pomoci.

3. Rámcový program pobytu:

26.11.2012	12:00		Odchod z Bratislavy
	16:55		Príchod do Bruselu
	
27.11.2012 	09:30 – 18:00	Účasť na zasadnutí Technickej pracovnej skupiny ESF

28.11.2012	09:00 – 15:00	Účasť na zasadnutí Technickej pracovnej skupiny ESF
	17:40		Odchod z Bruselu
	21:30		Príchod do Bratislavy

4. Stručný priebeh rokovaní, resp. študijného pobytu:

Zasadnutie ESF Technical Working Group – 27. november 2012 

V úvode bol schválený návrh programu zasadnutia bez doplnenia ďalších bodov. K zápisnici zo zasadnutia v októbri vznieslo pripomienku Holandsko, ktoré chcelo upraviť vyjadrenie Holandska k poslednej prezentácii v rámci októbrového zasadnutia. 
Následne zástupca Európskej komisie (ďalej len „EK“) informoval o stave negociácií k návrhom nových nariadení.  Čo sa týka viacročného finančného rámca, kompromisný návrh navrhnutý cyperským predsedníctvom (dokument navrhoval 50 miliardové zníženie oproti pôvodnému návrhu), bol zamietnutý Radou, EP sa dokonca vyjadril o ohrození politík EÚ. Niektoré členské štáty sú ešte za väčšie zníženie rozpočtu (VB, Nemecko). V kompromisnom návrhu predsedu Rady Hermana van Rompuy je návrh na zníženie rozpočtu o 80 miliárd EUR. Ani tento však na mimoriadnom finančnom summite 22.11. 2012 nebol schválený.
Ďalej bola podaná informácia o rokovaní v rámci GAC (General affairs council) z novembra 2012, na ktorom boli preberané 2 bloky: finančné riadenie a spoločný strategický rámec. Otázne je, ako bude SSR prijatý – v poslednom prezidentskom kompromise k spoločnému strategickému rámcu je tento uvedený ako príloha Nariadenia. K finančnému riadeniu zástupca EK informoval, že počiatočná zálohová platba bola dohodnutá kompromisne na 4% (2% poskytnuté v 2014, 1% v 2015 a 1% v 2016). Ďalej sa zameriaval najmä na čisté finančné korekcie (čl. 77 a 137).
Čo sa týka stavu rokovaní v trialógu, od minulo-mesačného zasadnutia technickej skupiny na Cypre nenastal výraznejší pokrok. K návrhu nariadenia týkajúceho sa ESF prebehla diskusia k časti programovanie a k článku 3, do konca roka sa predpokladajú ešte 2 stretnutia.
K všeobecnému nariadeniu sa stále diskutujú články týkajúce sa programovania, do konca roka sa predpokladajú ešte 3 stretnutia. Trialóg začal aj k návrhom nariadení týkajúcich sa EFRR a EÚS.
Pozičné dokumenty pre jednotlivé členské štáty: Komisia identifikovala oblasti podpory v budúcom programovom období najmä na základe špecifických odporúčaní pre krajiny a priorít EÚ. Delegácie EK teraz predstavujú pozičné dokumenty v jednotlivých členských štátoch, čím začína neformálny dialóg ohľadom nastavenia programového obdobia 2014-2020. 

Nasledovala prezentácia Ines Hartwick k indikátorom pre budúce programové obdobie. V úvode stručne zhrnula zmeny, ktoré priniesol kompromis Rady, čo sa týka článku 5, resp. prílohy 1 (t.j. ukazovatele výsledku majú súvis s investičnými prioritami, východiskové hodnoty pre ukazovatele výsledku môžu byť nulové, ciele pre programové ukazovatele výsledku môžu byť stanovené kvantitatívne alebo kvalitatívne). Následne predstavila kroky, ako pripraviť ukazovatele špecifické pre program: po vypracovaní operačného programu navrhuje „rozobrať“ program s ohľadom na nasledovné úrovne (kategórie):

1)	Cieľové skupiny (ľudia alebo organizácie)
2)	Typy plánovaných aktivít
3)	Témy
4)	Projekty
5)	Typy očakávaných výsledkov

Následne si je potrebné určiť priority v rámci každej kategórie, aby indikátory odzrkadľovali najdôležitejšie aspekty v danej oblasti. Indikátory možno tvoriť aj tým spôsobom, že sa budú kombinovať charakteristiky v rámci rôznych kategórií. Posledným krokom je overenie intervenčnej logiky, aby sme získali uistenie, že indikátory odrážajú najdôležitejšie oblasti podpory. 

Ukazovatele špecifické pre program teda možno vytvoriť buď kombináciou viacerých všeobecných ukazovateľov (common indicators) alebo kombináciou všeobecných ukazovateľov so špecifikami zamerania programu. V prvom prípade je výhodou to, že budeme mať k dispozícii všetky údaje, nakoľko všeobecné ukazovatele sú povinné, čo sa týka sledovania. Tým pádom sa nebude zvyšovať administratívna náročnosť pri sledovaní takto vytvorených ukazovateľov. Príkladom výstupového indikátora je napr. sledovanie počtu ľudí v kategórii „starší pracovníci s nízkou kvalifikáciou“, ktorí kombinuje nasledovné všeobecné indikátory: „vek nad 54 r.“, „osoba so základným alebo nižším vzdelaním“, „osoba so statusom zamestnaný vrátane SZČO“. Výsledkovým indikátorom by potom boli „starší pracovníci, ktorí si zvýšili svoju kvalifikáciu“. Dlhodobým výsledkom by boli „starší pracovníci, ktorí si zvýšili kvalifikáciu a zlepšili svoje postavenie na trhu práce“.
Zástupkyňa EK v ďalšej prezentácii hovorila o finančných nástrojoch: 

Štrukturálne fondy môžu v zmysle 1083/2006 ako súčasť operačného programu financovať výdavky na operáciu, ktorá obsahuje príspevky na podporu nástrojov finančného inžinierstva, najmä pre malé a stredné podniky, ako sú rizikové kapitálové fondy, záručné fondy a pôžičkové fondy, alebo pre fondy rozvoja miest, t. j. fondy investujúce do verejno-súkromných partnerstiev a iných projektov zahrnutých v integrovanom pláne pre trvalo udržateľný rozvoj miest. Takéto operácie sa organizujú prostredníctvom holdingových fondov, t. j. fondov zriadených na investovanie do viacerých rizikových kapitálových fondov, záručných fondov, pôžičkových fondov a fondov rozvoja miest.

Problémy, ktoré sa vyskytli v súvislosti s implementáciou finančných nástrojov v období 2007-2013 boli napr. nasledovné:
-	oneskorené poskytnutie zdrojov konečným prijímateľom
-	obmedzené údaje pre monitorovanie
-	nedostatočná administratívna a právna podpora (nenastavená jednotne od začiatku)

EK sa v nastaveniach podmienok pre obdobie 2014-2020 snažila adresovať tieto nedostatky. 
V období 2014-2020 budú finančné nástroje aplikovateľné pre všetky tematické ciele ESF. Pred rozhodnutím podporovať finančné nástroje musí byť vykonané ex-ante hodnotenie. Bude umožnená lepšia kombinovateľnosť finančných nástrojov s inými formami podpory (na úrovni žiadateľa bude možné kombinovať podporu aj s inými programami financovanými z rozpočtu EÚ). Riadiaci orgán by mal EK reportovať využívanie finančných nástrojov na ročnej báze (ako príloha výročnej správy), EK na základe poskytnutých údajov vydáva výročnú správu o využívaní nástrojov.

V ďalšom bloku Mathieu Lefebvre predstavil nový nástroj pre programové obdobie 2014 – 2020, a to miestny rozvoj riadený spoločenstvom (community-led local development, ďalej len „CLLD“). CLLD vychádza z prístupu LEADER,  ktorý mal pomôcť zúčastneným stranám vo vidieckych oblastiach zhodnotiť dlhodobý potenciál ich miestneho regiónu (funguje od roku 1991). CLLD sa zakladá na prístupe LEADER a týka sa všetkých fondov začlenených do spoločného strategického rámca. CLLD môže mobilizovať a zapájať miestne spoločenstvá a organizácie, aby prispeli k dosiahnutiu cieľov stratégie Európa 2020.
Základnými prvkami CLLD je, že sa zameriava na územie pod úrovňou regiónu, či už ide o mestské, vidiecke, pobrežné alebo kombináciu viacerých typov územia. Iniciatíva je 
riadená spoločenstvom prostredníctvom tzv. miestnych akčných skupín zložených zo zástupcov miestnych verejných a súkromných spoločensko-hospodárskych záujmov, pričom sa vykonáva prostredníctvom integrovaných a viac-odvetvových miestnych rozvojových stratégií. Zohľadňuje pritom miestne potreby a potenciál.
Miestne akčné skupiny by mali tvoriť zástupcovia miestnych verejných a súkromných spoločensko-hospodárskych záujmov, pričom zástupcovia občianskej spoločnosti a partneri zo súkromného sektora by mali mať najmenej 50 % rozhodovacích právomocí a žiadna záujmová skupina by samotná nemala mať viac než 49 % hlasov. Vo všeobecnosti by sa táto iniciatíva mala týkať územia, kde žije minimálne 10 000 obyvateľov (možnosť dosiahnutia kritickej masy) a maximálne 150 000 obyvateľov. Najambicióznejšou formou fungovania CLLD je multi-fondové financovanie. Pre zjednodušenie takého fungovania môžu byť náklady na riadenie financované cez tzv. leader fund. Druhou alternatívou je fungovanie jedno-fondových CLLD, ale je potrebné zabezpečiť koordináciu jednotlivých iniciatív
V programovom období na roky 2014-2020 sa bude uplatňovať vo všetkých fondoch a regiónoch jednotná metodika pre CLLD. CLLD je voliteľný nástroj, ale v prípade záujmu členské štáty budú musieť už vo svojich partnerských dohodách konkretizovať, ako chcú tento nástroj využívať. Konečný termín výberu a schválenia miestnych stratégií je koniec roku 2015. 

Nasledovala prezentácia venovaná transnacionálnej spolupráci v rámci ESF v období 2014-2020. Podľa článku 10 návrhu nariadenia pre ESF je transnacionálna spolupráca povinnou súčasťou programov pre obdobie 2014-2020, i keď v aktuálnom kompromisnom znení bola povinnosť zmenená na voliteľnosť. Návrh Komisie bral do úvahy skúsenosti z predchádzajúceho obdobia a návrhy pracovnej skupiny zostavenej v rámci učiacich sa sietí. Tá navrhla  nasledovné spoločné témy, ktoré by sa mali podporovať prostredníctvom transnacionálnej spolupráce. Ide o nasledovné okruhy:

1)	Prístup k zamestnaniu pre tých, ktorí hľadajú zamestnanie alebo sú neaktívni;
2)	Trvalo udržateľná integrácia tzv. NEETS (tí, ktorí nie sú zamestnaní, študujúci ani zapojení do ďalšieho vzdelávania) na trh práce;
3)	Rodová rovnosť a zlaďovanie práce a súkromného života;
4)	Celoživotné vzdelávanie, zlaďovanie vzdelávania s požiadavkami trhu práce;
5)	Aktívna inklúzia
6)	Boj proti diskriminácii

V diskusii vystúpila zástupkyňa Fínska, ktorá kritizovala predvýber tém, podľa jej názoru malo byť rozhodnutie o výbere ponechané na členských štátov v závislosti od ich konkrétnych potrieb. EK oponovala, že jednak ide o návrh a v pracovnej skupine predsa boli zástupcovia členských štátov.

Posledným príspevkom bola prezentácia expertnej skupiny k smernici o prechode od inštitucionálnej (ústavnej) ku komunitnej starostlivosti (predpokladom je aktívne zapojenie občianskej spoločnosti) Expertná skupina vypracovala aj návrh postupov ako v tomto smere využívať fondy EÚ. Plánuje sa aj organizovanie tréningov v členských štátoch, aby sa podporila takáto de-inštitucionalizácia. Dôvodom na tento krok sú najmä štatistické výsledky ústavnej starostlivosti, kde len  29% ľudí s postihnutím má prácu (oproti 69% zdravej populácie), 62% ľudí s postihnutím sa nachádza medzi najchudobnejšími obyvateľmi v Európe. Čo sa týka detí, v niektorých krajinách sú často rómske deti chybne diagnostikované ako deti s osobitnými vzdelávacími potrebami (a tým pádom nesprávne umiestňované do špeciálnych škôl, čím dochádza k ich segregácii). 
Stratégia Európa 2020 predstavuje politický záväzok na európskej úrovni prostredníctvom podpory cieľov sociálnej inklúzie. Prostriedky ESF môžu byť v tomto smere využívané na vzdelávanie jednak zamestnancov ústavnej starostlivosti (zmena prístupu ku klientom) a na vzdelávanie samotných ľudí s postihnutím, aby sa lepšie vedeli zapojiť do spoločenského, komunitného a pracovného života. Smernica aj návrh postupov na využívanie štrukturálnych fondov budú začiatkom roku 2013 zverejnené na stránke www.deinstitutionalisationguide.eu  v rôznych jazykových mutáciách. 

Zasadnutie ESF Technical Working Group – 28.november 2012  

Druhý deň zasadnutia začal prezentáciou Jeroen Jutte k výročnej správe (uisteniu) Dvoru audítorov (DAS report). 
Správa Dvora audítorov za rok 2011 bola vydaná 6. novembra 2012 a koncom novembra k nej v Parlamente vystúpil aj komisár Ándor. Celková chybovosť bola za rok 2011 na úrovni 2,2% (akceptovateľná miera sú 2%), čo je veľmi dobrý výsledok, ale stále pretrvávajú obavy ohľadom frekvencie výskytu chýb a celkového dopadu ESF. Hlavné chyby sú v oprávnenosti výdavkov (neoprávnená cieľová skupina, nesprávne vyrátanie nákladov a pod.), ďalej nesúlad s Nariadeniami ES (chýbajúca auditná stopa, chybné verejné obstarávanie) alebo s národnou legislatívou. EK nabáda členské štáty, aby používali zjednodušenia (napr. jednotkové ceny), ktoré významne môžu znížiť počet zistení a chybovosť (údajne by sa znížila chybovosť vo vzorke o 25%). Komisia organizuje semináre pre riadiace orgány, venované tejto problematike, v roku 2012 sa uskutočnili semináre v Španielsku, Portugalsku, Taliansku a Bulharsku. V januári je takýto seminár naplánovaný v Rumunsku. Taktiež bola spomenutá slabšia kontrola RO. Podľa názoru audítorov,  riadiace orgány mali odhaliť 75 % chýb už pri prvej kontrole ŽoP alebo pri kontrole na mieste. V tomto zmysle bude zaslaný aj list na všetky riadiace orgány, aby zlepšili prvotnú kontrolu.
  
Ďalšou prezentáciou bol systém Arachne. Bol predstavený prototyp 1, ktorý bol zostavený na základe údajov z Poľska, Maďarska a Bulharska (prototyp 2 by mal byť k dispozícii koncom januára). Ide o systém, ktorý ma za cieľ znížiť riziko prideľovania projektov rizikovým subjektom. Využívanie takého systému v súčasnom období je na báze dobrovoľnosti, pre budúce programové obdobie to už bude povinnosť. Pokiaľ ale členský štát disponuje iným, efektívnym nástrojom na znižovanie rizika, nemusí používať systém Arachné. Je ale predpoklad, že väčšina členských štátov iný systém nemá/nebude mať k dispozícii. V systéme je možné vyhľadávať v rámci 4 kategórií: projekty, prijímatelia, zmluvy a dodávatelia. V rámci každej z kategórií je definovaný určitý počet rizikových faktorov, ktoré sú podľa stupňa naplnenia farebne podfarbené (červená – vysoký stupeň rizikovosti, zelená nízky stupeň rizikovosti).

Poslednou v poradí bola prezentácia ohľadom čerpania ESF. V úvode zástupca EK informoval o platobnej neschopnosti, z dôvodu ktorej nemôžu byť v súčasnosti preplácané žiadosti o platbu (súhrnne vo výške 2,7 mld. EUR). Aktuálne čerpanie za Slovenskú republiku je na úrovni 29,76% (v prípade navýšenia rozpočtu a preplatenia ŽoP, ktoré „stoja“ na EK by sa čerpanie zvýšilo na 35,49%). Priemer EÚ je 37,70%. 
(* informácia z annual meetingu z 3.12 je, že rozpočet bol navýšený a ŽoP budú do konca roka preplatené, v prípade SK ide o žiadosti vo výške 86 MEUR).  
Čo sa týka rizika nesplnenia záväzku a automatického prepadnutia zdrojov, 11 štátov je mimo ohrozenia. Slovensko v tomto smere potrebuje do konca roka vyčerpať 37 MEUR. Za všetky členské štáty ide o čiastku 1,8 mld. EUR. 

V závere zástupca Írska informoval, že v čase od 22.- 23. 5 2013 je naplánovaná konferencia v rámci írskeho predsedníctva, mala by byť venovaná výlučne novým nariadeniam. Miesto konania: Dublin.

5. Odporúčané závery:

Naďalej sa aktívne zúčastňovať zasadnutí ESF Technical Working Group. 

Z:   SŠFEÚ                                                                                           T: priebežne  

6.   Prehľad prinesenej dokumentácie a miesto jej uloženia

Dokumentácia prinesená zo ZPC je k dispozícii u účastníka ZPC Mgr. Slavky Lukáčovej. Správa zo ZPC je zverejnená na internetovej stránke MŠVVaŠ SR a v rámci odboru pre operačný program Vzdelávanie je správa zverejnená v rámci zdieľaného adresára odboru. Prezentácie sú dostupné na stránke http://circa.europa.eu/Members/irc/empl/comite_fse/library. 

7.   Osobitne vyhodnotený očakávaný prínos ZPC

Možnosť aktívne ovplyvniť rozhodovacie procesy v rámci EÚ, prezentácia stanoviska SR, podrobné informácie o pripravovaných krokoch zo strany EÚ v oblasti ESF. Informácie sú využívané pri implementácii pomoci z ESF v programovom období 2007-2013. Z hľadiska  prípravy ďalšieho programového obdobia 2014-2020 sú veľkým prínosom aj prezentované informácie o budúcnosti ESF. Osobitným prínosom ZPC je možnosť výmeny a získania skúseností ostatných členských krajín v súvislosti s implementáciou pomoci zo štrukturálnych fondov EÚ.

8.    Spôsob zverejnenia výsledkov ZPC, prenos získaných informácií

Výsledky ZPC budú prezentované na najbližšej porade odboru pre OPV.

Súhlasím so zverejnením správy na internete.

Správu vypracoval: 

Mgr. Slavka Lukáčová

Dátum: 12. 12. 2012

So správou súhlasí: 

Mgr. Veronika Paľková, ROOPVZ 

Správu schválil: 

Ing. Pavel Holík, GR SŠFEÚ